Tom Behnke (KF), 2011-12-13:
Når vi taler transport, når vi taler fair og lige konkurrence inden for transportsektoren, er der ingen tvivl om, at de regler, der er, skal respekteres og overholdes, for det er en ret væsentlig forudsætning for, at konkurrencen sker på lige vilkår.
I forhold til den del af konkurrencen, der handler om lønforholdene, har vi jo for vane at benytte den danske model, altså at vi overlader til arbejdsmarkedets parter at finde ud af, hvordan man får forhandlet sig frem til, hvad det er for nogle løn- og ansættelsesvilkår, der skal være.
For hvis der er nogen, der får mulighed for at køre uden om de regler, vil man kunne udføre sin virksomhed på urimelige konkurrencevilkår; så kan man udkonkurrere de lovlydige, ved at man kan springe over, hvor gærdet er lavest, og blæse på de regler, der er.
Jeg tror faktisk, det hænger sammen med, at vi jo i Danmark har noget unikt – som vi skal bevare og holde fast i – nemlig et enhedspoliti, hvor alle politifolk sådan set er uddannet lige til at kunne alle opgaver og funktioner.
Men det betyder så også, at der er meget få, der får mulighed for at nå at specialisere sig.
Og jeg tror, det er helt naturligt – her taler jeg af egen erfaring – at når man kommer kørende på en helt almindelig patrulje på motorvejen og ser en polsk lastbil, så sidder man lige et øjeblik og tænker: Hvad er det nu lige, køre-hvile-tids-regler hedder på polsk?
Og det er jo ikke en del af uddannelsen, når man bliver politimand.
Så der skal man lige huske at overveje, at når de der kontroller skal foregå, skal det jo typisk være en koordineret indsats.
Men der skal jo typisk også være en tolk med, man skal have nogle eksperter i de forskellige regler med ud osv., og så kan politiet naturligvis assistere med, at man kan få standset køretøjer, og at man kan skrive de sager, der skal skrives osv.
Man får ikke rigtig gjort noget ved det; man overlader det til nogle få, der skal sørge for den her kontrol, og så bliver kontrollen ikke særlig omfattende.
Den del synes jeg vi skal prøve at arbejde videre med og prøve at se om ikke vi kan gøre bedre, end det sker i dag.
Jeg mener ikke, at vi skal oprette et nyt politi, og at vi skal have parallelle politisystemer i Danmark, det er der ikke nogen grund til.
Men man kunne godt lave nogle enheder, der var sammentømret af forskellige folk fra forskellige brancher, der havde med det her at gøre, og som man så satte ind i nogle aktioner, så man sørgede for at få kontrolleret.
Så det betyder, at vi fra konservativ side er meget optaget af, at der er den her fair konkurrence.
Det er meget vigtigt.
Det er også meget vigtigt, at vi har en fri konkurrence, men det skal være en fair fri konkurrence.
Derfor er vi med på forslaget til vedtagelse sammen med Dansk Folkeparti.
Jeg skal med det samme her indskyde, at jeg i dagens anledning er stand-in for vores transportordfører, hr. Lars Barfoed, og derfor vil jeg, hvis der er nogen, der synes, det er rigtig, rigtig interessant at udfritte mig, i forhold til hvordan forløbet har været forud for den her debat om, hvem der har forhandlet hvilke forslag til vedtagelse med hvem og sådan noget, sige, at det ved jeg simpelt hen for lidt om til, at jeg tør begynde at bevæge mig ud i det.
Men vi står inde for det forslag til vedtagelse, vi har lavet sammen med Dansk Folkeparti.
Vi synes faktisk, det er rigtig godt, og vi synes, det rækker fremad.